
Comisia pentru muncă şi protecţie socială



Nr.27/481/23 octombrie 2003
R A P O R T

asupra proiectului de Lege privind ratificarea Acordului de modificare a Acordului între Guvernul României şi Guvernul Republicii Elene pentru reglementarea definitivă a compensării contribuţiilor de asigurări sociale ale refugiaţilor politici greci repatriaţi din România, semnat la Atena la 23 februarie 1996, ratificat prin Legea nr.63/1997, semnat la Bucureşti la 30 iunie 2003

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind ratificarea Acordului de modificare a Acordului între Guvernul României şi Guvernul Republicii Elene pentru reglementarea definitivă a compensării contribuţiilor de asigurări sociale ale refugiaţilor politici greci repatriaţi din România, semnat la Atena la 23 februarie 1996, ratificat prin Legea nr.63/1997, semnat la Bucureşti la 30 iunie 2003, trimis cu adresa nr.630 din 20 octombrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de la Comisia pentru politică externă.
Comisia a fost sesizată cu dezbaterea şi avizarea proiectului de lege mai sus menţionat în procedură obişnuită.

Proiectul de lege face parte din categoria legilor ordinare, conform prevederilor constituţionale, şi are ca obiect de reglementare ratificarea Acordului de modificare a Acordului între Guvernul României şi Guvernul Republicii Elene pentru reglementarea definitivă a compensării contribuţiilor de asigurări sociale ale refugiaţilor politici greci repatriaţi din România.

Comisia propune Plenului aprobarea proiectului de lege întrucât este necesară recunoaşterea perioadelor de asigurare realizate în România de către persoanele asigurate repatriate.


La dezbaterea acestui proiect de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na director Magda Filip, din partea Ministerului Muncii, Solidarităţii Sociale şi Familiei. 
La lucrările comisiei au fost prezenţi 19 deputaţi, din totalul de 21 membri ai comisiei.

Proiectul de lege a fost adoptat de Senat în şedinţa din data de 9 octombrie 2003.
În urma dezbaterii proiectului de lege în şedinţa din data de 22 octombrie 2003, Comisia propune admiterea fără modificări a acestuia, în forma prezentată de Senat, cu unanimitate de voturi.

